এর মূল্য কি অটলবিহারী বাজপেয়ীকে চোকাতে হয়নি? হয়েছিল। নিজের দলেই হয়ত বেশ খানিকটা একা হয়ে পড়তে হয়েছিল তাঁকে। সামনের সারি থেকে হয়ত কিছুটা সরে গিয়েছিল তাঁর মুখ। তবু বিশ্বাসে অটল ছিলেন, লক্ষ্যে স্থির ছিলেন, অবস্থানে অনড় ছিলেন। নিজের ভাবনার প্রতি সেই অপার আস্থা, নিজের বিবেকের প্রতি সেই অটল দায়বদ্ধতাই কিন্তু শেষ পর্যন্ত অটলবিহারীকে পৌঁছে দিয়েছিল অভূতপূর্ব উচ্চতায়। দেশের রাজনীতিতে যখন টালমাটাল সময়, গোটা দেশে যখন অনুভূত হচ্ছে নেতৃত্বের শূন্যতা, সর্বভারতীয় রাজনৈতিক দলগুলোকে দুর্বল করে যখন দিকে দিকে আঞ্চলিক শক্তিগুলোর উত্থান, তখন অটলবিহারী বাজপেয়ীতেই আস্থা রেখেছিল ভারত। বিভিন্ন মতামতের একগুচ্ছ রাজনৈতিক দল, বিভিন্ন তাদের রাজনৈতিক ঘরানা, বিভিন্ন তাদের প্রত্যাশা, কোথাও কোথাও পরস্পর বিরোধিতাও। কিন্তু সবাই একমত হয়ে সে দিন নেতা মেনেছিলেন অটলবিহারী বাজপেয়ীকে, তাঁর মধ্যেই আশা-আকাঙ্খার প্রতিফলন খুঁজে নেওয়ার চেষ্টা করেছিল বিভিন্ন শিবির।